DOI: 10.14457/tu.the.2016.1434
title: ข้อเสนอเชิงนโยบายในการพัฒนาหลักเกณฑ์และวิธีการลงคะแนนเลือกตั้ง ณ หน่วยเลือกตั้ง สำหรับคนพิการ

description: งานค้นคว้าอิสระนี้เป็นการศึกษาปัญหาและอุปสรรคการอำนวยความสะดวกการลงคะแนนเลือกตั้ง ณ หน่วยเลือกตั้ง สำหรับคนพิการ รวมทั้งแนวทางการอำนวยความสะดวกการลงคะแนนเลือกตั้ง ณ หน่วยเลือกตั้ง สำหรับคนพิการ ซึ่งรัฐธรรมนูญแห่งราชอาณาจักรไทย พุทธศักราช 2540 เป็นต้นมา ได้ส่งเสริมและคุ้มครองสิทธิและเสรีภาพของประชาชนชาวไทย รวมทั้งสิทธิผู้พิการหรือทุพลภาพ ให้เกิดผลในทางปฏิบัติที่เป็นรูปธรรมมากที่สุด ประกอบกับสำนักงานคณะกรรมการการเลือกตั้งได้ตระหนักและเห็นความสำคัญของประชาชนชาวไทยทุกกลุ่มที่มีสิทธิเลือกตั้ง สามารถเข้าไปใช้สิทธิเลือกลงคะแนนในหน่วยเลือกตั้งได้โดยสะดวก รวมทั้ง เครือข่ายคนพิการและอาสาสมัครดูแลคนพิการได้เรียกร้องให้สำนักงานคณะกรรมการการเลือกตั้งอำนวยความสะดวกให้แก่คนพิการในการใช้สิทธิเลือกตั้งสมาชิกสภาผู้แทนราษฎร เนื่องจากคนพิการยังประสบปัญหาการใช้สิทฺธิลงคะแนนเลือกตั้ง ณ หน่วยเลือกตั้ง เช่น คนพิการไม่เข้าใจหรือไม่ทราบขั้นตอนการลงคะแนนเลือกตั้งรวมทั้งข้อมูลของผู้สมัคร  คนพิการไม่มีความสะดวกในการเข้าไปใช้สิทธิเลือกตั้งในหน่วยเลือกตั้งเนื่องจากบางหน่วยเลือกตั้งมีพื้นผิวไม่เรียบพื้นผิวต่างระดับ หรือคนพิการไม่สามารถกากบาทในบัตรเลือกตั้ง หรือหย่อนบัตรเลือกตั้งได้ เป็นต้น จากปัญหาที่เกิดขึ้น ผู้ศึกษาขอเสนอแนวทางการแก้ไขปัญหา การลงคะแนนเสียง ณ หน่วยเลือกตั้ง สำหรับคนพิการ โดยจัดให้มีสิ่งอำนวยความสะดวกในการลงคะแนนเลือกตั้ง ณ หน่วยเลือกตั้ง สำหรับคนพิการองค์กรปกครองส่วนท้องถิ่นละ 1 แห่ง โดยมีแนวทางการดำเนินการ ดังนี้(1) ปรับปรุงระเบียบคณะกรรมการการเลือกตั้งว่าด้วยการเลือกตั้งสมาชิกสภาผู้แทนราษฎร กำหนดให้คณะกรรมการประจำหน่วยเลือกตั้งช่วยเหลือและอำนวยความสะดวกในการลงคะแนนเลือกตั้งแก่คนพิการ หรือจัดให้มีการช่วยเหลือในการลงคะแนนเลือกตั้งภายใต้การกำกับดูแลของกรรมการประจำหน่วยเลือกตั้ง (2) ออกหลักเกณฑ์และวิธีการลงคะแนนเสียง ณ หน่วยเลือกตั้ง สำหรับคนพิการ กำหนดให้การลงคะแนนเลือกตั้ง ณ หน่วยเลือกตั้งสำหรับคนพิการ องค์กรปกครองส่วนท้องถิ่นละ 1 แห่ง ให้ลงคะแนนเลือกตั้งโดยการใช้บัตรเลือกตั้ง(3) ประสานทำความตกลงร่วมกันดำเนินการระหว่างสำนักงานคณะกรรมการการเลือกตั้งกระทรวงสาธารณสุข  กรมส่งเสริมและพัฒนาคุณภาพชีวิตคนพิการ กรมการปกครอง และกรมส่งเสริมการปกครองท้องถิ่น เพื่อให้เกิดความร่วมมือในการการจัดเตรียมสถานที่ที่เป็นหน่วยเลือกตั้งสำหรับคนพิการ การจัดหาบุคลากรที่มีความรู้ในการปฏิบัติกับคนพิการ และอุปกรณ์อำนวยความสะดวกให้คนพิการ ในช่วงก่อนมีการเลือกตั้ง และช่วงเลือกตั้ง เป็นต้น(4) ประชาสัมพันธ์ เผยแพร่ความรู้ความเข้าใจการขอใช้สิทธิเลือกตั้ง ณ หน่วยเลือกตั้งพิเศษสำหรับคนพิการ กระบวนการการเลือกตั้ง วิธีการลงคะแนนเลือกตั้งข้อมูลข่าวสารเกี่ยวกับการเลือกตั้ง ข้อมูลผู้สมัคร ที่มีรูปแบบสื่อที่หลากหลาย สำหรับคนพิการ อย่างสม่ำเสมอโดยเฉพาะช่วงที่มีการเลือกตั้ง เช่น จัดทำสื่ออักษรเบรลล์หรือสื่อเสียงสำหรับคนพิการทางการมองเห็นจัดทำสื่อภาพประกอบหรือจัดจ้างวิทยากรล่ามภาษามือเพื่อบรรยายสำหรับคนพิการทางการได้ยินหรือสื่อความหมาย เป็นต้น(5) จัดวัสดุอุปกรณ์เสริมที่ใช้ในหน่วยเลือกตั้งสำหรับคนพิการ เช่น คูหาลงคะแนนเลือกตั้งมีระดับความสูง ความกว้าง ที่ต่างกันเพื่อให้เหมาะสมกับคนพิการประเภทต่าง ๆ จัดพิมพ์บัตรเลือกตั้งให้มีตัวอักษรขนาดใหญ่ และเพิ่มขนาดของช่องกากบาทให้ใหญ่ขึ้น มีสื่อประชาสัมพันธ์เป็นอักษรเบรลล์ สื่อเสียง สื่อภาพประกอบ เพื่อแสดงขั้นตอนการลงคะแนนเลือกตั้ง ณ หน่วยเลือกตั้ง เป็นต้น(6) ปรับสภาพแวดล้อม ทางกายภาพ อาคารสถานที่ ในหน่วยเลือกตั้ง ให้เหมาะสมกับคนพิการสามารถใช้สิทธิเลือกตั้งได้สะดวก เช่น มีประตูทางเข้ากว้างพอให้รถเข็นคนพิการผ่านเข้าออกได้มีทางลาดสำหรับเก้าอี้เข็น ความกว้างคูหาให้เก้าอี้เข็นเข้าไปโดยทีความกว้างอย่างน้อย 1 เมตร จัดวางโต๊ะวางบัตรให้มีขนาดกว้างไม่น้อยกว่า 90 เซนติเมตร จัดตำแหน่งการวางกล่องใส่บัตรเลือกตั้งในลักษณะแนวราบกับพื้น เป็นต้น